PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/064	Bratislava 07. augusta 2008	

	Protimonopolný úrad Slovenskej republiky, odbor koncentrácií v správnom konaní č. 0055/OK/2008 začatom dňa 01.08.2008 na základe oznámenia koncentrácie podnikateľom LS Corp. so sídlom ASEM Tower (21F), 159 Samsung-dong, Gangnam-gu, Soul, Kórea prostredníctvom Mgr. Tomáša Marettu, advokáta Advokátskej kancelárie Čechová  & Partners so sídlom Štúrová 4, 811 02 Bratislava, vo veci koncentrácie podnikateľov LS Corp. so sídlom ASEM Tower (21F), 159 Samsung-dong, Gangnam-gu, Soul, Kórea a Superior Essex Inc. so sídlom 150 Interstate North Parkway, Atlanta, GA 30339, Spojené štáty americké

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom LS Corp. so sídlom ASEM Tower (21F), 159 Samsung-dong, Gangnam-gu, Soul, Kórea nad podnikom podnikateľa Superior Essex Inc. so sídlom 150 Interstate North Parkway, Atlanta, GA 30339, Spojené štáty americké prostredníctvom spoločností LS Cable Ltd. so sídlom 1026-6, Hogye dong, Dongan-gu, Anyang-city, Gyeonggi-do, Kórea a Cyprus Investments, Inc. so sídlom 1209 Orange Street, Wilmington, Delaware, Spojené štáty americké, ktorá vznikla dňa 30.07.2008, kedy došlo k nadobudnutiu kmeňových akcií podnikateľa Superior Essex Inc. so sídlom 150 Interstate North Parkway, Atlanta, GA 30339, Spojené štáty americké, na základe vyhlásenia ponuky na odkúpenie všetkých kmeňových akcií podnikateľa Superior Essex Inc. so sídlom 150 Interstate North Parkway, Atlanta, GA 30339, Spojené štáty americké podnikateľom Cyprus Acquisition Merger Sub., Inc. so sídlom 1209 Orange Street, Wilmington, DE 19801 Spojené štáty americké dňa 01.07.2008.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 01.08.2008 listom zaevidovaným pod č. 3231/2008 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou LS Corp. so sídlom ASEM Tower (21F), 159 Samsung-dong, Gangnam-gu, Soul, Kórea (do 01.07.2008 vystupovala pod obchodným menom LS Cable Ltd., k zmene došlo na mimoriadnom zhromaždení akcionárov spoločnosti, ktoré sa konalo dňa 24.06.2008) (ďalej len „LS Corp.“) prostredníctvom Mgr. Martina Vavrinčíka, advokátskeho koncipienta Advokátskej kancelárie Čechová & Partners so sídlom Štúrova 4, 811 02 Bratislava, ktorého na základe substitučnej plnej moci splnomocnil Mgr. Tomáš Maretta, advokát Advokátskej kancelárie Čechová & Partners so sídlom Štúrova 4, 811 02 Bratislava (ďalej len „právny zástupca“), ktorá vznikla dňa 30.07.2008 získaním nepriamej kontroly spoločnosťou LS Corp. nad podnikom spoločnosti Superior Essex  Inc. so sídlom 150 Interstate North Parkway, Atlanta, GA 30339, Spojené štáty americké (ďalej len „SE“), prostredníctvom spoločností LS Cable Ltd. so sídlom 1026-6, Hogye dong, Dongan-gu, Anyang-city, Gyeonggi-do, Kórea (ďalej len „LS Cable“) a Cyprus Investments, Inc.  so sídlom 1209 Orange Street, Wilmington, Delaware, Spojené štáty americké (ďalej len „Cyprus Investment“) nadobudnutím kmeňových akcií spoločnosti SE, na základe vyhlásenia verejnej ponuky na odkúpenie všetkých kmeňových akcií spoločnosti SE od jej akcionárov spoločnosťou Cyprus Acquisition Merger Sub., Inc. so sídlom 1209 Orange Street, Wilmington, DE 19801 Spojené štáty americké (ďalej len „Cyprus Acquisition Merger Sub“) dňa 01.07.2008.

	Na základe predmetného oznámenia začalo dňa 01.08.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod                        č. 0055/OK/2008 vo veci vyššie uvedenej koncentrácie, o čom úrad prostredníctvom právneho zástupcu informoval spoločnosť LS Corp. listom č. 3269/PMÚ SR/2008 zo dňa 05.08.2008. 

	Vzhľadom na skutočnosť, že predmetné oznámenie koncentrácie obsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie úrad vyššie uvedeným listom oznámil spoločnosti LS Corp., že lehota 60 pracovných dní podľa § 11 zákona na vydanie rozhodnutia začala plynúť dňa 04.08.2008, nakoľko oznámenie koncentrácie sa dňa 01.08.2008 stalo úplné. 

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 31.07.2008.

	Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. 
	Úrad v predmetnom správnom konaní vychádzal z podkladov a informácií predložených v predmetnom oznámení koncentrácie, ako aj z podkladov predložených v rámci správneho konania č. 0043/OK/2008 vo veci koncentrácie spoločností LS Corp. a SE, ktoré bolo rozhodnutím úradu č. 2008/ZK/3/1/057 zo dňa 16.07.2008 zastavené, nakoľko  nebola naplnená podstata § 9 ods. 1 zákona.

Podnikatelia	

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 

	Spoločnosť LS Corp. je verejne obchodovaná spoločnosť registrovaná v Južnej Kórei Úradom Východného Obchodného registra pri Okresnom súde pre východný Soul, s kmeňovými akciami kótovanými na Kórejskej burze cenných papierov. Spoločnosť LS Corp. vykonáva aktivity holdingovej spoločnosti, t.j. riadi a rozvíja rôzne aktivity svojich dcérskych spoločností prostredníctvom nadobúdania vlastníctva ich akcií alebo majetku. Prostredníctvom dcérskych spoločností pôsobí spoločnosť LS Corp. v oblasti výroby a dodávok celého radu strojárenských výrobkov vrátane káblov a drôtov, komponentov pre automobilový priemysel, traktory, klimatizačné zariadenia a rôznych hliníkových výrobkov. 
	Spoločnosť LS Corp. nie je kontrolovaná žiadnou právnickou a ani fyzickou osobou. Údaje o tom, kto sú najväčší akcionári sú predmetom obchodného tajomstva a sú súčasťou spisového materiálu. Spoločnosť LS Corp. kontroluje viacero spoločností sídliacich na území Južnej Kórei, Číny a Vietnamu. Kompletný zoznam spoločností kontrolovaných spoločnosťou LS Corp. je súčasťou spisového materiálu. Na území Slovenskej republiky má spoločnosť LS Corp. zriadenú organizačnú zložku LS Cable Ltd., organizačná zložka Bratislava so sídlom Rybničná 40, 831 07 Bratislava, IČO: 36 756 661, ktorej predmetom podnikania je výroba chladničiek, klimatizačných zariadení, ekologických a priemyselných zariadení, manipulačných zariadení a poľnohospodárskych strojov. 

	Na základe vyššie uvedeného úrad dospel k záveru, že spoločnosť LS Corp. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

	Spoločnosť SE je verejne obchodovanou spoločnosťou, ktorá je registrovaná v štáte Delaware s kmeňovými akciami kótovanými na burzovom trhu Nasquad. Spoločnosť SE je materská spoločnosť skupiny spoločností, ktoré pôsobia v oblasti výroby a dodávky káblov a drôtov vyrobených z medi, optických vlákien a iných materiálov určených na telekomunikačné účely a vinutých drôtov určených pre výrobcov elektromagnetických zariadení. 
	Spoločnosť SE nie je kontrolovaná žiadnou právnickou a ani fyzickou osobou. Akcionári, ktorí vlastnia viac ako 5%-ný podiel na akciách sú uvedení v spisovom materiály. Spoločnosť SE kontroluje viacero spoločností sídliacich najmä na území Spojených štátov amerických, Číne, Francúzsku a iných štátoch. Podrobná štruktúra skupiny SE je súčasťou spisového materiálu. Na území Slovenskej republiky nemá žiadne dcérske spoločnosti a ani organizačné zložky. Na území Slovenskej republiky pôsobí len prostredníctvom dovozov.

	Na základe vyššie uvedeného úrad dospel k záveru, že spoločnosť SE je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 11.06.2008 podnikatelia LS Corp. (v tom čase ešte vystupoval pod obchodným menom LS Cable Ltd.) a SE podpísali Zmluvu a Plán zlúčenia. K predmetnej Zmluve a Plánu zlúčenia dňa 30.06.2008 pristúpila spoločnosť Cyprus Acquisition Merger Sub. ako kupujúci, ktorá je novozaloženou nepriamou dcérskou spoločnosťou podnikateľa LS Corp., a to na základe Zmluvy o pristúpení. Zmluvou a Plánom zlúčenia sa podnikateľ LS Corp. zaviazal a následne pristúpením aj spoločnosť Cyprus Acquisition Merger Sub., že začnú proces verejnej ponuky na kúpu všetkých vydaných kmeňových akcií podnikateľa SE. Predmetná ponuka na prevzatie bola spoločnosťou Cyprus Acquisition Merger Sub. vyhlásená dňa 01.07.2008. Spoločnosť Cyprus Acquisition Merger Sub. ku dňu 30.07.2008 nadobudla 86,9% akcií podnikateľa SE, ktoré predstavujú podiel akcií potrebných a postačujúcich na vykonávanie kontroly podnikateľom Cyprus Acquisition Merger Sub. nad podnikom podnikateľa SE. Skutočnosť, že získaný podiel akcií je postačujúci na vykonávanie kontroly nad podnikom podnikateľa SE dokazuje znenie Stanov podnikateľa SE. 
Podnikatelia LS Corp., SE a Cyprus Acquisition Merger Sub. sa v Zmluve a Pláne zlúčenia dohodli, že po uskutočnení verejnej ponuky sa podnikateľ Cyprus Acquisition Merger Sub. zlúči s podnikateľom SE s tým, že podnikateľ SE sa stane nástupníckou spoločnosťou, a teda nepriamou dcérskou spoločnosťou podnikateľa LS Corp. 

	Na základe vyššie uvedeného, úrad dospel k záveru, že nadobudnutím 86,9% akcií podnikateľa SE dňa 30.07.2008 podnikateľom LS Corp. prostredníctvom spoločnosti Cyprus Acquisition Merger Sub. nadobudol podnikateľ LS Corp. nepriamu výlučnú kontrolu nad podnikom podnikateľa SE prostredníctvom podnikateľov LS Cable, Cyprus Investments, a tým došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 zákona.  

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť LS Corp. 
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú teda spoločnosti LS Corp., ako spoločnosť, ktorá získava kontrolu nad spoločnosťou SE, ako aj spoločnosť SE, nad ktorou je kontrola získavaná.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej  1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej  1 200 000 000 Sk za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
	
	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Úrad údaje o dosiahnutých obratov účastníkov koncentrácie, t.j. podnikateľov LS Corp. a SE neuvádza, nakoľko boli označené za predmet obchodného tajomstva. Predmetné údaje sú obsahom spisového materiálu.
 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je nadobudnutie 86,9% akcií podnikateľa SE podnikateľom LS Corp. prostredníctvom spoločnosti Cyprus Acquisition Merger Sub. dňa 30.07.2008. Vzhľadom na to, že podnikateľ LS Corp. oznámil úradu predmetnú koncentráciu prostredníctvom právneho zástupcu dňa 01.08.2008 úrad konštatuje, že podnikateľ LS Corp. neporušil vyššie uvedenú povinnosť. 

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Podnikateľské aktivity podnikateľa LS Corp. možno rozdeliť do nasledovných divízií:
-	energetika a telekomunikácie
-	komponenty
-	strojné zariadenia
Divízia energetiky a telekomunikácie vykonáva činnosti v oblasti navrhovania, vytvárania a údržby silových káblov, rúrok pre zbernice, rôznych káblov, gumených laniek, optických káblov a vlákien, koaxiálnych systémov a bezdrôtových komunikačných systémov. Divíziu energetiky a telekomunikácií možno rozdeliť na tri subdivízie – silové káble, telekomunikácie, medené a hliníkové výrobky. 
Divíziu komponentov možno rozdeliť  na elektronické časti, obvodové materiály, špeciálne drôty a káble a automobilové diely.
Divízia strojových zariadení vyrába hotové výrobky ako sú napríklad  traktory, klimatizácie, vstrekolisy a húsenicové články.

	Podnikateľské aktivity podnikateľa SE sa delia na päť obchodných segmentov: i) komunikačné káble, ii) severoamerická prevádzka vinutých drôtov a distribúcie, iii) európska prevádzka vinutých drôtov a distribúcie, iv) ázijsko-pacifická prevádzka vinutých drôtov a v) medené drôty. 

	Ako vyplýva z vyššie uvedeného, výrobky dotknuté touto transakciou sú káble a drôty. 
	Kábel možno zadefinovať ako vodič vytvorený z medi, hliníka alebo optického vlákna, spolu s izolantom, ktorý je obvykle opláštený alebo pancierovaný. Kľúčovou vlastnosťou procesu výroby kábla je široká škála materiálov a káblových vzorov zodpovedajúcich určitému prostrediu, v ktorom sa kábel nainštaluje a prenosu, ktorý musí daný kábel zabezpečiť.
	Vinuté drôty sú vyrábané z medených drôtov, ktoré bývajú zvyčajne potiahnuté rôznymi typmi emailov alebo inými izolačnými materiálmi ako sú papier a rôzne tkaniny podľa využitia. Vinutý drôt sa používa v elektronických motoroch, transformátoroch, ovládačoch, prepínačoch a iných elektronických zariadeniach.
	Oblasť káblov a drôtov možno deliť na niekoľko rôznych segmentov, napríklad telekomunikačné káble a drôty, silové drôty, vonkajšie hliníkové neizolované vodiče a inštalačné káble a drôty. 

	Podnikateľ LS Corp. sa zaoberá výrobou silových káblov, medzi ktoré patria vysokonapäťové káble, stredne a nízkonapäťové káble, špeciálne káble s gumenou izoláciou, vonkajšie prenosové vedenia a rúrky pre zbernice. Tieto výrobky sa používajú napríklad v elektrárňach, priemyselných budovách, továrňach, vozidlách hlavne na prenos energie. Okrem toho hlavnou činnosťou subdivízie telekomunikácie podnikateľa LS Corp.  je výroba optických káblov a vlákien, káblov a vedenia LAN, koaxiálnych káblov, napájacích vedení a materiálov pre vedenie a sieťových zariadení pre technológiu FTTH. Prostredníctvom subdivízie medených a hliníkových výrobkov vyrába vinuté drôty, ktoré sa používajú predovšetkým v transformátoroch, dynamách, televíznych prijímačoch, motoroch, klimatizačných zariadeniach alebo chladničkách.  Súčasťou divízie komponenty je okrem iného aj subdivízia špeciálnych drôtov a káblov, ktorej hlavnou činnosťou je výroba i) elektronických drôtov – zahŕňa káble používané na elektroinštaláciu domácich elektrických a elektronických zariadení; priemyselné káble, napr. káble na automatizáciu výroby, ktoré sa používajú v signalizačných zariadeniach a zdrojoch energie rôznych robotov, vojenské káble, ktoré sú vysoko funkčnými káblami na použitie v obrannom priemysle; komunikačné káble, vrátane koaxiálnych káblov RG na prenos vysokofrekvenčných signálov drôtových/bezdrôtových komunikačných systémov, sieťové káble na priemyselnú komunikáciu a kontrolné systémy, mikro-koaxiálne káble na prenos vysokokapacitných údajových signálov z mobilných telefónov a pre ultrazvukové medicínske zariadenia a ii) drôtov a káblov pre automobilový priemysel – pre dodávku energie do zariadení potrebných na prevádzku vozidla a na prevádzku a ovládanie senzorov.

	Podnikateľ SE v rámci divízie komunikačných káblov vyvíja, vyrába a dodáva na trh komunikačné drôty a káble pre telefonické spoločnosti, spoločnosti v oblasti káblovej televízie alebo CATV, distribútorom a systémovým integrátorom i) výrobky OSP (externe vyrobené výrobky), vrátane medených káblov, káblov z optických vlákien a kombinovaných káblov používaných vo vonkajšom prostredí na prenos hlasu a údajov na prenos telefónu, internetu, videa na požiadanie a iných komunikačných služieb do domovov a kancelárií a ii) drôty a káble určené do budov, vrátane medených káblov a káblov z optických vlákien používaných v domoch a budovách za účelom napojenia sa na komunikačné siete, miestne počítačové siete, diaľkové počítačové siete a prepínače na prepojenie rôznych elektronických prepínacích a skúšobných komponentov. 
Ako vyplýva z vyššie uvedeného podnikateľ SE pôsobí v oblasti výroby vinutého drôtu, ktorého prevádzka a distribúcia v súčasnosti pozostáva z troch geografických prevádzkových segmentov, a to Severná Amerika, Európa a Ázia-Pacifik.  

	Aktivity účastníkov koncentrácie, t.j. podnikateľov LS Corp. a SE sa na území Slovenskej republiky neprekrývajú. Podnikateľ LS Corp. nedodáva na trh Slovenskej republiky žiadne káble a ani drôty. Na trhu Slovenskej republiky pôsobí len  prostredníctvom dodávok vstrekolisov, ktoré podnikateľ SE nevyrába a ani nedodáva. Podnikateľ SE na území Slovenskej republiky pôsobí prostredníctvom dodávok vinutého drôtu. 
K prekrývaniu ich aktivít dochádza v segmente komunikačných káblov na území Európy, avšak nie na území Slovenskej republiky a z hľadiska celosvetového dochádza k prekrývaniu činností v oblasti káblov z optických vlákien, medených komunikačných káblov a vinutých drôtov. 

	Vzhľadom na skutočnosť, že sa aktivity účastníkov koncentrácie na území Slovenskej republiky neprekrývajú, úrad sa nezaoberal presným vymedzením relevantných trhov a ani presným vymedzením priestorového relevantného trhu. 

Záver
	
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Vychádzajúc z vyššie uvedeného úrad dospel k záveru, že koncentrácia podnikateľov LS Corp. a SE nevytvára a ani neposilňuje dominantné postavenie podnikateľa LS Corp., ktorého dôsledkom sú významné prekážky efektívnej hospodárskej súťaže na akomkoľvek relevantnom trhu na území Slovenskej republiky. 

	Podľa § 33 zákona úrad listom č. 3322/PMÚ SR/2008 zo dňa 07.08.2008 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 3325/2008 zo dňa 07.08.2008 vyjadril, že nemá žiadne pripomienky a ani nepredkladá ďalšie návrhy na vykonanie dôkazov v predmetnej veci. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

						

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
Advokátska kancelária Čechová & Partners
Štúrova 4
811 02 Bratislava